Ügyiratszám: 15614-1/2015

**Látta:**

**JEGYZŐKÖNYV**

**Hajdúszoboszló Város Önkormányzatának**

*Gazdasági Bizottsága és a Városfejlesztési, Mezőgazdasági Bizottsága*

*2015. 07. 09-én 0920 órakor kezdődő nyílt együttes üléséről*

**Helye:** Hajdúszoboszlói Polgármesteri Hivatal, „A” épület, Pávai Vajna Ferenc terem.

**Jelen vannak a csatolt jelenléti ív szerint**

* **a Gazdasági Bizottsági****tagok:** Marosi György Csongor elnök, Antalné Tardi Irén, Harsányi István, Juhász Géza, Képíró Ákos, Szabó Marianna
* **Városfejlesztési, Mezőgazdasági Bizottsági tagok (melyek nem tagjai a Gazdasági Bizottságnak):** Orosz János József, Kovács Károly,
* **A Polgármesteri Hivatal részéről jelen vannak:** Lőrincz László gazdasági irodavezető, Bárdos Ilona pénzügyi irodavezető-helyettes, Szilágyiné Pál Gyöngyi városfejlesztési irodavezető-helyettes, Kunkliné Dede Erika egészségügyi, szociális irodavezető-helyettes, Szilágyi Attila,
* Molnár Edit VMB jegyzőkönyvvezető
* **az Air Pub Cafe Kft. ügyvezetője:** Szabó Zsolt
* **jegyzőkönyvvezető:** Fehér Adrienn

Marosi György Csongor:

A jelen lévők létszáma alapján megállapítom, hogy a bizottság határozatképes. Az eredetileg kiküldött napirendi pontok a Hajdúszoboszló Városi Televízió, a Szoboszló Sound Online Rádió és a Hajdúszoboszlói Kistérségi Szociális Szolgáltató Központ kérelmével lenne kiegészítve. A Szoboszló Sound Online Rádió kérelme a májusi bizottsági ülésen napirendi pontként szerepelt, a döntést elhalasztotta a bizottság. A Hajdúszoboszló Városi Televízió kérelme ki lett küldve a bizottság tagjainak, Hajdúszoboszlói Kistérségi Szociális Szolgáltató Központ kérelme pedig az ülésen került kiosztásra.

A GB 5 igen szavazattal (Marosi György Csongor elnök, Harsányi István, Juhász Géza, Képíró Ákos, Szabó Marianna) 1 ellenszavazat mellett (Antalné Tardi Irén) tartózkodás nélkül elfogadta a plusz napirendi pont felvételét. (a döntéshozatalban 6 fő vett részt).

**170/2015. (VII.09.) GB határozat**

**Hajdúszoboszló Város Önkormányzatának Gazdasági Bizottsága elfogadja a plusz előterjesztés napirendre vételét.**

A GB 6 igen szavazattal (Marosi György Csongor elnök, Antalné Tardi Irén, Harsányi István, Juhász Géza, Képíró Ákos, Szabó Marianna) tartózkodás és ellenszavazat nélkül elfogadta a napirendi pontokat. (a döntéshozatalban 6 fő vett részt).

**171/2015. (VII.09.) GB határozat**

**Hajdúszoboszló Város Önkormányzatának Gazdasági Bizottsága a napirendi javaslatokat elfogadja.**

**Napirend**

1. Hajdúszoboszlói Kistérségi Szociális Szolgáltató Központ felújítási kérelme

Előadó: egészségügyi, szociális irodavezető-helyettes

1. Civilek Együtt Hajdúszoboszlóért Egyesület kérelme

Előadó: elnök

1. Hajdúszoboszló Város Önkormányzata biztosításának felülvizsgálata

Előadó: gazdasági irodavezető, főkönyvelő

1. Előterjesztés intézmények felújítási munkálataival kapcsolatosan

Előadó: városfejlesztési irodavezető-helyettes – főmérnök

1. A Hajdúszoboszlói Kistérségi Szociális Szolgáltató Központ kérelme

Előadó: egészségügyi, szociális irodavezető-helyettes

1. A Hajdúszoboszló Városi Televízió kérelme

Előadó: elnök

1. Szoboszló Sound Online Rádió-támogatási kérelme

Előadó: elnök

Bejelentések, tájékoztató

**1, 4. napirend**

***Előterjesztés intézmények felújítási munkálataival kapcsolatosan***

***Hajdúszoboszlói Kistérségi Szociális Szolgáltató Központ felújítási kérelme***

Marosi György Csongor:

Kaptam a Hajdúszoboszlói Kistérségi Szociális Szolgáltató Központtól egy felújítási kérelmet 1.156.000 Ft-os árajánlattal. A Gazdasági Bizottság a keretéből tudná finanszírozni, de akkor nem tudnánk másra támogatást adni. Az intézmény-felújítási keretből még maradt összeg. Javaslom, hogy ezt a támogatást 1.500.000 Ft összegben határozzuk meg. A kivitelezői árajánlatkérés urán a beszerzési munkacsoport válassza ki a kivitelezőt. Egyeztettem a Hajdúszoboszlói Kistérségi Szociális Szolgáltató Központtal, hogy a felújítási munkálatokat az önkormányzat végezze el.

Szilágyiné Pál Gyöngyi:

A Gönczy P. u. 7. számú épületre egy statikai szakvéleményt kell készíttetnünk, melyre el kellene különíteni 300-400 ezer Ft-ot a megmaradt 1.400.000 Ft-ból.

Marosi György Csongor:

A Hajdúszoboszlói Kistérségi Szociális Szolgáltató Központ részére 1.100.000 Ft-ot, a statikai szakvéleményre pedig 300.000 Ft-ot pedig különítsünk el. A hivatal nézze meg a HKSZSZK felújítási kérelem költségvetését. Van olyan tétel, amellyel csökkenthető. A kialakítandó ételkiosztó helyiség és a pénzügyi irodánál lesz két ablakcsere, melyről a HA Kereskedőház Kft-vel egyeztetni kell, mivel az már most is benne van az intézmény-felújítási munkálatokban. Meg kell állapodni, hogy az ételkiosztó helyiségben olyan ablakra cserélje, amelyen az ételeket ki lehet adni. Furcsának találom, hogy vannak olyan tételek, ahol a munkadíj drágább, mint az anyagdíj.

Antalné Tardi Irén:

Az intézmény-felújítási munkálatok között a Bárdos Lajos Általános Iskolánál csak a konyha ablakcseréket véltem felfedezni. A folyosókon és a tantermekben sok helyen nagyon rossz állapotban vannak az ablakok. Ezek cseréje nem fért bele?

Szilágyiné Pál Gyöngyi:

Külön sorban szerepel.

A GB 6 igen szavazattal (Marosi György Csongor elnök, Antalné Tardi Irén, Harsányi István, Juhász Géza, Képíró Ákos, Szabó Marianna) tartózkodás és ellenszavazat nélkül elfogadta a javaslatot (a döntéshozatalban 6 fő vett részt) és - az előterjesztésben és a módosító javaslatban foglaltak alapján - a következő határozatot hozta:

**172/2015. (VII.09.) GB határozat**

**Hajdúszoboszló Város Önkormányzatának Gazdasági Bizottsága támogatja**

* **az előterjesztés melléklete szerinti felújítási munkálatok megvalósítását a 2015. évi városi költségvetés intézmény-felújítási kerete terhére.**
* **a Hajdúszoboszlói Kistérségi Szociális Szolgáltató Központ Gondozási Központ ételkiosztó helyiségének bővítését, felújítását a 2015. évi városi költségvetés intézmény-felújítási kerete terhére 1.100.000 Ft összegben.**
* **a statikai szakvélemény készítését a Gönczy Pál utca 7. sz. alatti konyha épületre vonatkozóan a 2015. évi városi költségvetés intézmény-felújítási kerete terhére 300.000 Ft összegben.**

Határidő: 2015. augusztus 31.

Felelős: jegyző

1. **napirend**

***Civilek Együtt Hajdúszoboszlóért Egyesület kérelme***

Marosi György Csongor:

A kérelmező visszavonta a kérelmét. Polgármester Úrral történt egyeztetés során az a megállapodás született, hogy egy cégen keresztül kaphasson támogatást Szabó Zsolt, a rendezvény szervezője. Javaslom, hogy 300.000 Ft-al direktben támogassa a bizottság a rendezvényt. Alapvetően jónak ítélem meg, hogy belevesznek a rendezvényükbe a közlekedéssel kapcsolatos egészségügyi dolgokat. A kamionos találkozó az elmaradó augusztusi Hungarospa fürdőbált, mint hiányrendezvényt helyettesíti. A Szoboszló Sound Online Rádió-támogatási kérelméről is döntenünk kell. A bizottságok egységesen arra az álláspontra jutottak, hogy támogatják ezt a média megjelenési lehetőséget.

Antalné Tardi Irén:

Miért nem kaptunk erről egy írásos előterjesztést? Államháztartáson kívüli pénzekből csak kizárólag nyílt pályázati úton lehet támogatni magánszemélyt, illetve céget. Az önkormányzat egyéb keretből kapott-e támogatást?

Szabó Zsolt:

A Turisztikai Bizottságtól és a Kulturális Bizottságtól kaptunk 150.000 Ft és 200.000 Ft támogatást. A rendezvény teljes költsége 4,5-5 millió Ft, melyet a támogatóktól és a szponzoroktól kapott összegekből próbálunk fedezni. Semmilyen más bevétele nincs a rendezvénynek, ingyenesen látogatható. 8-15 ezer fős a látogatottsága, ezért elenyészőnek tartom ezt a javasolt támogatási összeget.

Marosi György Csongor:

A bizottságok a keretük pályázat után megmaradt összegéből eddig is támogatták az egyedi kérelmeket. Arra is volt példa, hogy a pályázati kiírásban nem szabályozott tevékenységeket a kiíráson kívül támogatták. Ilyen a Turisztikai Bizottság által támogatott mikulásnap, mivel ott csak magánszemély és egyesület pályázhat és a rendezvény szervezője cégként pályázott. Ezt a szokást, hogy a pályázati kiírásnak nem megfelelő kérelmekre pályázaton kívül lehessen adni támogatást, még Jegyző Úr javasolta, amikor az Igazgatási, Ügyrendi Bizottságnál pályázott a Városgazdálkodási Nonprofit Zrt. a termelői piacra.

Harsányi István:

Javaslom a támogatást 200.000 Ft-al.

Antalné Tardi Irén:

A szokásjogot nem tartom követendőnek, a saját szabályaink kötött kell mozognunk. Jónak tartom a rendezvényt, de biztos találunk olyan szervezetet, aki lebonyolítaná, aki részt vesz benne. Ingyenesen vesznek részt benne, vagy díjazás ellenében a civil szervezetek?

Szabó Zsolt:

Egyik szervezet sem vállalta, hogy a neve alatt fusson a támogatás. Nem értem miért kell belevinni még egy kört. A Vöröskereszt szervezésében a Vérellátó Központ, a Rákellenes Liga, az Országos Mentőszolgálat minden korosztályt érintő egészségügyi felvilágosító programokkal vesznek részt. A Vöröskereszt karitatív szervezetként ingyenesen vesz részt, de az Országos Mentőszolgálat 13.000 Ft-os óradíjért. Az alaprendezvényhez is szükséges a mentőszolgálat biztosítása. A rendezvény közel 48 órás. A Vérellátó Központ tevékenységéhez kapcsolódó logisztikának is van költsége. A Vöröskeresztnek az országos programba előzetesen bele kellett volna tenni, mert így nagyon bonyolult a támogatások kezelése.

Marosi György Csongor:

A bizottsági keretek tekintetében a költségvetési rendelet elfogadása előtt egységesen meg kell határozni a támogatási feltételeket oly módon, hogy azokat is lehessen támogatni, amelyek a város számára fontos tevékenységet végeznek. A magánembereknek nyújtott támogatást nem tartom jónak.

A GB 5 igen szavazattal (Marosi György Csongor elnök, Harsányi István, Juhász Géza, Képíró Ákos, Szabó Marianna) és 1 ellenszavazattal (Antalné Tardi Irén) tartózkodás nélkül elfogadta a javaslatot (a döntéshozatalban 6 fő vett részt) és - az előterjesztésben és a módosító javaslatban foglaltak alapján - a következő határozatot hozta:

**173/2015. (VII.09.) GB határozat**

**Hajdúszoboszló Város Önkormányzatának Gazdasági Bizottsága 200.000 Ft támogatást nyújt az Air Pub Cafe Kft. számára (Szabó Zsolt, 4200 Hajdúszoboszló, Szováti útfél 0658) a Hajdúszoboszló Kamionos Találkozó keretében magvalósítandó egészségügyi program költségeihez.**

Határidő: 2015. július 15.

Felelős: jegyző

1. **napirend**

***Hajdúszoboszló Város Önkormányzata biztosításának felülvizsgálata***

Lőrincz László:

A K&H Biztosító Társaságának, mint a jelenlegi biztosítónknak elküldtünk egy adatigénylési kérelmet, melyben egy táblázatban összeállítottuk az elmúlt 3 évet magában foglaló káresemény-típusonkénti kifizetéseket. A rendelkezésre álló idő alatt még nem tudták elküldeni az ajánlatukat. Kérésünkre elküldték a Sári Antalné káreseményével kapcsolatos kifizetésekről szóló kimutatást. A biztosító 5.000.000 Ft-ot fizetett ki különböző címekre. A bírósági döntés alapján az önkormányzatnak is volt fizetési kötelezettsége.

Marosi György Csongor:

Továbbra is fenntartom, hogy egy szakértői anyagot kellene összeállítani legkésőbb októberre, amely alapján a biztosítókat, alkuszokat meg tudjuk hívni. Legyen benne egy kockázatelemzés arra, hogy mire szeretnénk biztosítani, ennek szeptember vége legyen a határideje. Meg kell hívni a biztosítókat egy meghatározott határidővel, hogy az októberi testületi ülésre elkészüljön az ajánlat. Olyan korszerű biztosítást kell választani, amely feledi az összes lehetséges kockázatot. Látnunk kell azt is, hogy az önkormányzat kezelésében lévő ingatlanok milyen értéken vannak biztosítva és azok az értékek fedezik-e a bekerülési értéküket.

Lőrincz László:

Úgy gondolom, rendelkezésünkre áll az a kör, amit biztosítani akarunk. A biztosítótól kért 3 évre vonatkozó káresemény-típusonkénti kimutatás megfelel egy kockázatelemzésnek, az alapján a hivatal meg tudja csinálni. Az ingatlanok most sem a számviteli tv. szerinti nettó értéken vannak biztosítva, hanem az újraelőállítási-, illetve műszaki értéken. Ezek alapján el fogjuk készíteni az egységes felhívást a biztosítóknak, alkuszoknak.

A GB 6 igen szavazattal (Marosi György Csongor elnök, Antalné Tardi Irén, Harsányi István, Juhász Géza, Képíró Ákos, Szabó Marianna) tartózkodás és ellenszavazat nélkül elfogadta a javaslatot (a döntéshozatalban 6 fő vett részt) és - a javaslatban foglaltak alapján - a következő határozatot hozta:

**173/2015. (VII.09.) GB határozat**

**Hajdúszoboszló Város Önkormányzatának Gazdasági Bizottsága támogatja, hogy a szeptemberi ülésre a hivatal elkészítse a biztosítás felülvizsgálatával kapcsolatos kockázatelemzést és az egységes felhívást.**

Határidő: 2015. szeptember 20.

Felelős: jegyző

1. **napirend**

***A Hajdúszoboszlói Kistérségi Szociális Szolgáltató Központ kérelme***

Marosi György Csongor:

A karácsonyi rendezvény kapcsán egyeztetés szükséges a Vöröskereszttel és a művelődési központtal, esetleg a református egyházzal, hogy egy egységes rendezvény legyen.

Kunkliné Dede Erika:

Két pályázatról van szó. Az egyik a dologi kiadásokra íródott ki, a másik pedig a szálló bér jellegre. A szálláson 24 órás felügyelet szükséges, melyet szociális munkások látnak el. A krízis szállónál ez 12 óra. A bérre nem nyújtottunk be pályázatot, mert egyrészt az épület nem felel meg krízisszállónak, továbbá ha támogatási kérelmet nyújtunk be, akkor a pályázat kiírója küldhet ide bárhonnan hajléktalant a még szabad helyre. Az szociális törvény előírja, hogy az önkormányzat a hajléktalanjait el kell, hogy lássa, de nem kellene generálni.

Marosi György Csongor kérdésére válaszolva: a HKSZSZK költségvetésében nincs betervezve ez a bérköltség, mert ez nem kötelező feladata. Tavaly támogatási szerződéssel kapta meg a bizottsági keret terhére. Bizottsági döntés alapján nyitotta meg az önkormányzat a krízisszállót. A VGNZRT-vel is egyeztetések folynak, hogy melyik épület legyen, ez egy önkormányzati bérlakás a Rákóczi utcán. 433.805 Ft-ba került az éjszakai ügyelet, melyet a saját dolgozói felváltva végzik önként vállalva. Szakmai végzettségük nekik van ehhez a feladathoz és az éjszakai ügyelet nem veszélytelen dolog.

Marosi György Csongor:

Az idősek napi vacsorára és a hajléktalan ellátásra 500.000 Ft támogatást javaslok, mivel azt az információt kaptam, hogy a HKSZSZK költségvetése a hajléktalan ellátás bérköltségeit elbírná. Amennyiben év közben probléma akadna, és még marad pénz a keretünkben, egy másik kérelemmel tud élni a HKSZSZK. Nyáron úgysem mennek be a szállóra.

Antalné Tardi Irén:

Ennyi pénzből egy évig nem lehet fenntartani egy ilyen szállót. El kell lassan dönteni azt is, hogy az év végi rendezvényre mennyi pénzt tartalékoljunk, mert a végén nem marad.

Kunkliné Dede Erika:

A rendelkezésre álló keret be fogja határolni a rendelkezésre állás időtartamát. Eddig november 15-től április 15-ig volt az az időtartam, amikor tartós -5 oC alatti hőmérséklet esetén meg kellett nyitni a krízisszállót. Mi már 0 és -5 oC alatt is megnyitottuk. Itt próbálunk költséget megtakarítani és akkor csak a krízishelyzet esetén lesz megnyitva.

A GB 2 igen szavazattal (Juhász Géza, Marosi György Csongor elnök) 3 tartózkodás mellett (Harsányi István, Képíró Ákos, Szabó Marianna) és 1 ellenszavazattal (Antalné Tardi Irén) nem elfogadta a javaslatot (a döntéshozatalban 6 fő vett részt) és - az előterjesztésben és a módosító javaslatban foglaltak alapján - a következő határozatot hozta:

**174/2015. (VII.09.) GB határozat**

**Hajdúszoboszló Város Önkormányzatának Gazdasági Bizottsága nem támogatja, hogy a Hajdúszoboszlói Kistérségi Szociális Szolgáltató Központ 500.000 Ft támogatást kapjon az idősek napi vacsorára és a hajléktalan-ellátás éjszakai ügyelet bérköltségeire.**

Határidő: -

Felelős: -

A GB 4 igen szavazattal (Antalné Tardi Irén, Harsányi István, Képíró Ákos, Szabó Marianna) 2 tartózkodás mellett (Juhász Géza, Marosi György Csongor elnök) és ellenszavazat nélkül elfogadta a javaslatot (a döntéshozatalban 6 fő vett részt) és - az előterjesztésben és a módosító javaslatban foglaltak alapján - a következő határozatot hozta:

**175/2015. (VII.09.) GB határozat**

**Hajdúszoboszló Város Önkormányzatának Gazdasági Bizottsága támogatja, hogy a Hajdúszoboszlói Kistérségi Szociális Szolgáltató Központ 700.000 Ft támogatást kapjon az idősek napi vacsorára és a hajléktalan-ellátás éjszakai ügyelet bérköltségeire.**

Határidő: 2015. július 20.

Felelős: jegyző

1. **napirend**

***A Hajdúszoboszló Városi Televízió kérelme***

***Szoboszló Sound Online Rádió-támogatási kérelme***

Marosi György Csongor:

A Szoboszló Sound Online Rádiónak 100.000 Ft-ot javaslok. Az egészségüggyel kapcsolatos műsor a Járóbeteg-ellátó Centrummal együtt lesz megszervezve, megállapodásuk alapján a JEC is kap a pénzből. 400.000 Ft támogatást javaslok melyből 250.000 Ft a HVTV-nek a műsor elkészítésére, 150.000 Ft-ot pedig a JEC közreműködésére. Közvetlenül a JEC-nek is odaadhatjuk.

Kunkliné Dede Erika:

Én a direkt támogatást javaslom, mert akkor ellenőrizhetőbb az elszámolás.

Antalné Tardi Irén:

A HVTV költségvetésében meg lett határozva, hogy milyen jellegű műsorok lesznek és ez nem volt betervezve? Mi az, ami ezt a többletköltséget indokolja? Ez azt jelenti, hogy ez valakinek többletmunkaidő, vagy ezzel kitölti a munkaidejét? Ha ez a HVTV-nek feladata, akkor nem támogatnám. Ha egy szakmai anyagot kell összeállítani a JEC-nek és az többletmunkával jár, azt támogatom.

A GB 5 igen szavazattal (Marosi György Csongor elnök, Harsányi István, Juhász Géza, Képíró Ákos, Szabó Marianna) 1 ellenszavazat mellett (Antalné Tardi Irén) és tartózkodás nélkül elfogadta a javaslatot (a döntéshozatalban 6 fő vett részt) és – az előterjesztésben és a javaslatban foglaltak alapján - a következő határozatot hozta:

**176/2015. (VII.09.) GB határozat**

**Hajdúszoboszló Város Önkormányzatának Gazdasági Bizottsága**

* **100.000 Ft támogatást nyújt a Szoboszló Sound Online Rádió számára a technikai, valamint a személyi, szakmai feltételek finanszírozása.**
* **250.000 Ft támogatást nyújt a Hajdúszoboszlói Városi Televízió számára az egészségügyi műsorblokk elkészítésére.**
* **150.000 Ft támogatást nyújt a Járóbeteg-ellátó Centrum számára az egészségügyi műsorblokk elkészítésében való közreműködésére.**

Határidő: 2015. július 20.

Felelős: jegyző

**Bejelentés, tájékoztatók**

Marosi György Csongor:

Még 1.500.000 Ft kerete van a bizottságnak.

A TIGÁZ a napokban Hajdúszoboszlón több lakótelepi ingatlant ellenőrzött és a Szilfákalja 9, 7, 11, 21, 23, 25. sz. házaknál már 4 társasházat kizártak a gázszolgáltatásból, mert a gáz vételezése nem felel meg az új szabálynak. Ellenőrizni fogják a 19/A, B, C és a 31/A, B, C társasházakat is. Ez országos probléma már. Egy 2013-as rendelet előírja, hogy ellenőriztetni kell a gázvételezést. Ezt eddig a lakóknak kellett fizetni, melyet Halász János módosító javaslatára 2014-ben a szolgáltatókra ráterhelte a kormány. Elindult a felülvizsgálat, ahol megállapították, hogy ezeknél a 40 éves házaknál a gázvételezés nem felel meg az új normának és szivárognak a gázóráknál. A Szilfálalja 7-nél 12-ből 9 lakásnál állapítottak meg szivárgást. A TIGÁZ automatikusan lekötötte a gázszolgáltatásról ezt a társasházat, így melegvizük sincs, főzni sem tudnak. Sokan kicseréltették az ablakokat műanyag nyílászáróra. Gáztűzhelyet csak úgy engedélyez az új jogszabály, hogy felette szellőzőnek kell lenni, azt ki kell vezetni az utcafrontra. Ha kivezeti és elszívó van, akkor nem lehet konvektor. Ezekben a lakásokban pedig fali konvektorok vannak a konyhában. Így vagy kicseréli villanytűzhelyre, vagy megszüntet egy konvektort. Ha villanytűzhelyre cseréli a gáztűzhelyet, a 8 A teljesítményű bemeneti kábelt nem bírja el a villanytűzhely 10 A vezetékét.

Szabó Marianna kérdésére válaszolva: a hálózatunk sem bírja a több száz új becsatlakozást.

Lőrincz László:

Meg kell nézni, hogy a trafók el tudják-e látni a megnövekedett igényt, milyen közműfejlesztési hozzájárulás vonzata van (mérőóra cserék). Betápláló vezetéket is cserélni kell.

Orosz János József:

Családi háznál, ha valaki felújítást csinál és kikötteti a gázt, új vezetékkel kötik vissza. Akik ellenőrzik a gázkészülékeket, ha szivárgást észlelnek, azt jegyzőkönyvbe veszik. Nem vállal felelősséget.

Kunkliné Dede Erika:

Itt nagyon sok idős van, köztük sok egyedülálló. Már egyedi kérelmek is érkeztek be. A 40 év alatt nem lett a házakon csinálva semmi, elöregedtek. Nem tudom hány lakásról van szó.

Marosi György Csongor:

Az ajánlatban társasházanként 5.800.000 Ft költség szerepel a villanyvezeték javításával együtt. A probléma, hogy mindenki villannyal akar majd főzni. Nincs, aki kivitelezze, mert a meghívott cégek nem vállalták. Támogatást kell nyújtanunk valamilyen szinten, erre van az 5.000.000 Ft-os keretünk. Az országgyűlési képviselő segítségét fogom kérni, hogy vizsgálják felül a rendelkező jogszabályt és segítsen a probléma megoldásában, a FŐGÁZZAL egyeztessen. Jó lenne, ha a szolgáltató vállalná az órák cseréjét. Kunkliné Dede Erika egyeztessen a közös képviselőkkel.

Képíró Ákos:

Érdemes lenne a társasházaknak megvizsgálni a Fundamenta által kínált lehetőséget, mely azonnal felvehető és a törlesztést be lehet vonni a közös költségbe.

Lőrincz László:

A lakók is köthetnek lakás takarékpénztár szerződést, melyet az önkormányzat pénzügyi befizetéssel támogathat és jár rá a 30%-os állami támogatás és kis törlesztő részletet kell csak fizetni a lakóknak.

Marosi György Csongor bizottsági elnök 1032 órakor az ülést bezárta.

**K.m.f.**

**Marosi György Csongor Kállai István Elek**

***bizottsági elnök***  ***bizottsági tag***

**Fehér Adrienn**

***jegyzőkönyvvezető***